和郭澹溪
作者：釋道璨
朝代：宋

paragraphs: 秋氣入我窗，秋風吹我裳。
可人溪上來，語妙齒頰香。
餘味徹肝肺，散作六月凉。
苦吟有天知，不知正無妨。
譬如叢生蘭，無人亦自芳。
明珠遺我把，爛爛照乘光。
疾風駕滄海，世波正茫茫。
老氣蓋九州，老眼隘四方。
黄塵暗長淮，蒹葭色蒼蒼。
醉草馬上檄，舉瓢酌天漿。
雲開帝星明，妖彗收光芒。
長江砥樣平，鷗鳥水泱泱。
照影東湖濱，矯首看橫翔。
釣竿拂珊瑚，凉意滿歸航。
到海得明月，寄我毋相忘。